ระเบียบสำนักงานกลางทะเบียนราษฎร กรมการปกครอง ว่าด้วยการเปรียบเทียบคดีความผิดเกี่ยวกับการทะเบียนราษฎร พ.ศ.2515
ระเบียบสำนักงานกลางทะเบียนราษฎร
ระเบียบสำนักงานกลางทะเบียนราษฎร
กรมการปกครอง
ว่าด้วยการเปรียบเทียบคดีความผิดเกี่ยวกับ
การทะเบียนราษฎร พ.ศ.
๒๕๑๕[๑]
 

อาศัยอำนาจตามความในมาตรา ๕
แห่งพระราชบัญญัติการทะเบียนราษฎร พ.ศ. ๒๔๙๙
ซึ่งแก้ไขเพิ่มเติมโดยประกาศของคณะปฏิวัติ ฉบับที่ ๒๓๔ ลงวันที่ ๓๑ ตุลาคม ๒๕๑๕
ผู้อำนวยการทะเบียนออกระเบียบว่าด้วยการเปรียบเทียบคดีความผิดตามพระราชบัญญัติการทะเบียนราษฎรไว้
ดังต่อไปนี้

ข้อ ๑
ผู้มีอำนาจเปรียบเทียบ นอกเขตเทศบาล หมายถึง นายทะเบียนอำเภอ ในเขตเทศบาล
หมายถึง นายทะเบียนท้องถิ่น

ข้อ ๒
เมื่อปรากฏว่าผู้ใดกระทำผิดตามกฎหมายว่าด้วยการทะเบียนราษฎรให้ผู้มีอำนาจเปรียบเทียบทำการเปรียบเทียบโดยมิชักช้า

ข้อ ๓
ให้ผู้มีอำนาจเปรียบเทียบบันทึกคำให้การของผู้กล่าวหาและผู้ต้องหาโดยย่อ
ถ้าผู้ต้องหายินยอมก็ให้ทำการเปรียบเทียบไปได้
ถ้าผู้ต้องหาไม่ยินยอมให้แจ้งให้พนักงานสอบสวนดำเนินคดีต่อไป
คำให้การของผู้กล่าวหา ผู้ต้องหา และบันทึกการเปรียบเทียบ
ให้บันทึกลงในสมุดบันทึกการเปรียบเทียบคดีความผิดเกี่ยวกับการทะเบียนราษฎร
ตามตัวอย่างท้ายระเบียบนี้

ข้อ ๔
ในการเปรียบเทียบ ให้ผู้มีอำนาจเปรียบเทียบกำหนดเงินค่าปรับที่ผู้ต้องหาจะต้องพึงชำระ
โดยคำนึงถึงลักษณะความหนักเบา และพฤติการณ์แห่งความผิดตลอดจนฐานะความเป็นอยู่ของผู้ต้องหา

ข้อ ๕
เมื่อผู้ต้องหาได้ชำระเงินค่าปรับแล้ว ให้ผู้มีอำนาจเปรียบเทียบออกใบเสร็จรับเงินให้ผู้ต้องหารับไป

ข้อ ๖
การรับเงิน เก็บรักษาเงิน ส่งและถอนเงินค่าเปรียบเทียบ สำหรับกรณีนายทะเบียนท้องถิ่นเป็นผู้ทำการเปรียบเทียบให้ถือปฏิบัติตามระเบียบกระทรวงมหาดไทย
ว่าด้วยการฝากเงิน การเบิกจ่ายเงิน การรักษาเงิน และการตรวจเงินเทศบาล
สำหรับกรณีนายทะเบียนอำเภอเป็นผู้ทำการเปรียบเทียบ ให้ถือปฏิบัติตามระเบียบการรับ
จ่าย การเก็บรักษา และการนำส่ง ในหน้าที่ของอำเภอ และกิ่งอำเภอ พ.ศ. ๒๕๑๕
ของกระทรวงการคลัง

ให้ใช้ระเบียบนี้ ตั้งแต่วันที่ ๕ มกราคม พ.ศ. ๒๕๑๖
เป็นต้นไป


ประกาศ ณ วันที่ ๘ ธันวาคม พ.ศ. ๒๕๑๕
เที่ยง เฉลิมช่วง
ผู้อำนวยการทะเบียน
[เอกสารแนบท้าย]

๑.
บันทึกคำให้การของผู้กล่าวหาและผู้ต้องหา (ด้านหน้า)
๒. บันทึกการเปรียบเทียบ (ด้านหลัง)

(ดูข้อมูลจากภาพกฎหมาย)



























ปริญสินีย์/ปรับปรุง
๒๙ พฤษภาคม ๒๕๕๗



[๑] ราชกิจจานุเบกษา
เล่ม ๘๙/ตอนที่ ๑๙๑/ฉบับพิเศษ หน้า ๖/๑๕ ธันวาคม ๒๕๑๕